6.

KUTSUVAD LIIKMESRIIKE JA KOMISJONI NENDE PÄDEVUSE PIIRES JA SUBSIDIAARSUSE PÕHIMÕTET JÄRGIDES ÜLES: A. Taotlema järgmisi poliitilisi eesmärke: 1. tugevdama kultuuri osatähtsust ja rolli välissuhete raames läbiviidavates poliitikates ja programmides ning edendama koostööd kolmandate riikide ja eelkõige selliste kultuuri alal pädevate rahvusvaheliste organisatsioonidega nagu UNESCO ja Euroopa Nõukogu, et parandada kultuurilise tegevuse kvaliteeti ja mitmekesisust ning aidata üldisemalt kaasa välispoliitiliste eesmärkide saavutamisele ja säästvale arengule; 2. edendama UNESCO 20. oktoobri 2005. aasta kultuuri väljendusvormide mitmekesisuse kaitse ja edendamise konventsiooni: — innustama selle konventsiooni, mis on ELi ja selle liikmesriikide ning kolmandate riikide vaheliste kultuurisuhete keskne element ja ülemaailmse valitsemistava tugisammas, ratifitseerimist ja rakendamist; — võttes oma välissuhetes täiel määral arvesse kultuurilise tegevuse, kultuurikaupade ja -teenuste üheaegselt nii majanduslikku kui ka kultuurilist olemust; — pidama kolmandate riikidega eelkõige seadusandlikke ja regulatiivseid raamistikke käsitlevat poliitilist dialoogi, et suurendada kultuuri rolli nende poliitikas; — edendama välist kultuuripoliitikat, mis soodustab aktiivsust ja tasakaalustatust kultuurikaupade ja -teenuste vahetamisel kolmandate riikidega, eelkõige areneva majandusega riikidega, et säilitada ja edendada kultuurilist mitmekesisust kogu maailmas ning tugevdada Euroopa kultuurimajanduse elujõudu; — tugevdades kultuuri osatähtsust säästvas arengus ja edendades partnerluse vaimus koostööd ja solidaarsust arenguriikidega, et suurendada eelkõige asjaomaste riikide suutlikkust kaitsta ja edendada kultuuri väljendusvormide mitmekesisust, sealhulgas kultuuritööstust ja kaasaegset loomingulist tegevust; 3. edendama kultuuridevahelist dialoogi, jätkates konkreetsete projektide, teadlikkust parandavate meetmete ja heade tavade vahetamist, mida liikmesriikides ja väljaspool ELi viiakse edukalt läbi kultuuridevahelise dialoogi aasta (2008) raames, võttes eelkõige arvesse komisjoni poolt kõnealuse aasta kohta koostatavat ülevaadet. B. Määrama kindlaks terviklikud ja järjekindlad lähenemisviisi: — koostama Euroopa strateegia, et võtta kultuuri järjekindlalt ja süstemaatiliselt arvesse ELi välissuhetes ja soodustada seda, et ELi meetmed täiendaksid liikmesriikide tegevust; — looma koos piirkondade ja kolmandate riikidega strateegiad, et täpsustada eesmärke ja tegevusvahendeid kultuurisuhete valdkonnas; nimetatud strateegiad kohandatakse eelkõige nende kultuurisektorite omapära ja säästva arengu perspektiividega, ELiga toimuva kultuurivahetuse seisuga ning nende majandusliku ja sotsiaalse olukorraga; — neid konkreetseid strateegiaid võib määrata kindlaks kooskõlas asutamislepingus sätestatud vastutuste jaotusega selliste protsesside tulemusena, mis hõlmavad ekspertidega konsulteerimist ja kooskõlastatud tegevust koos asjaomaste riikide ja piirkondadega. C. Toetama selle raames rohkem: — kolmandate riikidega kohalikul, piirkondlikul või riiklikul tasandil toimuvat kultuurikoostööd, et edendada eelkõige kultuurilist ja loomingulist vahetust ja ühistootmist, aidates kaasa loovisikute ja kultuurivaldkonnas töötavate inimeste liikuvusele ning tugevdada vajaduse korral eelkõige ekspertteadmiste vahetamise kaudu partnerriikide kultuurivaldkonna arenguvõimet; — Euroopa kultuuri, kultuurikaupade ja -teenuste, sealhulgas sellise audiovisuaalse laadiga nagu väljapoole suunatud audiovisuaalsete teenuste edendamist ning Euroopa loovisikute ja kultuurivaldkonnas töötavate inimeste liikuvuse parandamist; — mitmekeelsust, eelkõige keeleõppe, tõlkimise ja kõikide Euroopa keelte potentsiaali arendamise kaudu kultuurilise ja majandusliku dialoogi arendamiseks ülejäänud maailmaga — ning kultuuridevaheliste pädevuste arendamist; — noorte liikuvust ühenduse asjakohaste algatuste ja programmide raames, noorte kultuurilist ja loomingulist haridust, sealhulgas meediaharidust, ja juurdepääsu kunstilisele väljendusele kogu oma mitmekesisuses; — autoriõiguste ja sellega seotud õiguste kaitset ning võltsimise ja piraatluse tõkestamist ja nende vastu võitlemist rahvusvahelisel tasandil asjakohaste kahepoolsete ja mitmepoolsete lepingute ning poliitilise dialoogi ja kolmandate riikidega tehtava koostöö raames; — materiaalse ja vaimse kultuuripärandi kaitset, säilitamist ja väärtustamist ning rahvusvahelist koostööd kultuuriväärtuste, eelkõige ebaseaduslike väljakaevamiste või monumentide rüüstamise tulemusena saadud kultuuriväärtuste varastamise ja nendega ebaseaduslikult kauplemise vastu võitlemisel, muu hulgas kogemuste vahetamise kaudu eespool nimetatud UNESCO 1970. aasta konventsiooni kontekstis. D. Arendama eelnevat silmas pidades järgmisi töömeetodeid ja -vahendeid: — strateegiate ja meetmete paremaks määratlemiseks analüüsima kolmandate riikide kultuurivaldkondi, sealhulgas nende arenguväljavaateid ja õiguskeskkonda; komisjon osaleb koostöös liikmesriikide ja kolmandate riikidega selle analüüsi tegemisel; — kasutama liikmesriikide kogemusi, soodustama koostoimet, et edendada liidu tegevuse täiendavust võrreldes liikmesriikide meetmetega ning tegema enam algatusi ja käivitama ühiseid kultuuriprojekte rahvusvahelisel tasandil; siinjuures võib kasuks tulla kultuurile suunatud avatud koordinatsiooni meetod; — tagama, et olemasolevate finantsvahendite raames määratakse kindlaks tegevusprogrammid, mida on kohandatud vastavalt kultuurisektori laadile, eelkõige tootmise ja levitamise väikestele struktuuridele, ning liikmes- ja partnerriikide konkreetsetele kohalikele oludele: kultuurivaldkonnas töötavate inimeste parem juurdepääs toetusprogramme ja -meetmeid käsitlevale teabele, menetluste lihtsustamine stipendiumide ja pikaajalise rahalise toetuse saamiseks jne; — võtma arvesse rahvusvaheliste lepingute üle piirkondlike organisatsioonide või partnerriikidega peetud läbirääkimiste raames liidu partneritega loodud strateegiaid; — innustama loovisikute, kultuurivaldkonnas töötavate inimeste ja laiemalt kodanikuühiskonna, liikmesriikide ja partnerriikide kaasamist välise kultuuripoliitika väljatöötamisse ja rakendamisse; — edendama laiemat koostööd kolmandates riikides asuvate ELi liikmesriikide kultuuriasutuste, sealhulgas kultuuriinstituutide ja asjaomaste riikide samaväärsete asutuste vahel, eelkõige võrgustike loomise kaudu.